Numsa eis insae in Comair se sakereddingsplan(Foto: Comair/Facebook) Die metaalwerkersvakbond Numsa sê hy het kennis geneem van Comair se sakereddingspraktisyns se besluit om die bekendstelling van die sakereddingsplan met ŉ week tot 30 Junie uit te stel. Die sukkelende lugredery se sakereddingspraktisyns, Shaun Collyer en Richard Ferguson, het vroeër gesê sy besprekings met finansiers het gelei tot moontlike kontantfinansiering vir die lugdiens. Die sakeredders het vroeër bevestig hulle voer samesprekings met finansiers om die redery te herkapitaliseer sodat plaaslike passasiersvlugte weer op 1 November hervat kan word. Meer as 30 moontlike finansiers is genader en samesprekings met ses van hulle duur voort. Verdere onderhandelings moet egter nog plaasvind en die praktisyns het gesê as ŉ bindende aanbod gemaak word, moet die besonderhede daarvan in die sakereddingsplan ingesluit kan word. Numsa het Woensdag egter gesê hy sal nie verbaas wees as die besluit om die bekendmaking van die plan uit te stel te doen het met die prokureursbrief wat hy aan die sakeredders oor die hantering van die proses gestuur het nie. Phakamile Hlubi-Majola, woordvoerder van Numsa, het gesê die praktisyns is gewaarsku dat Numsa hulle hof toe sal sleep as hulle nie voor die bekendmaking van die plan met Numsa daaroor vergader nie. “Hulle het die meerderheidsvakbond tydens die ontwikkeling van die plan doelbewus op die kantlyn geskuif en as hulle gister [Dinsdag] die plan bekend gestel het, sou dit sonder ons insette gewees het.” Sy het gesê werkers kry sedert die einde van April nie hulle volle salarisse nie. “Daar is geen verskoning hiervoor nie en die Covid-19-afsonderingsregulasies stel hulle ook nie vry van dié wetlike plig nie.” Hlubi-Majola het gesê die sakeredders gaan intussen voort met samesprekings oor die afleggingsproses waarmee op 23 Maart, voordat die sakereddingsplan nog bekend gestel, al begin is. Numsa en die Suid-Afrikaanse Kajuitbemanningsvereniging (Sacca) het die sakereddingspraktisyns van die Suid-Afrikaanse Lugdiens (SAL) reeds suksesvol oor dieselfde kwessie hof toe gesleep. Die hof het die vakbonde gelyk gegee dat die sakereddingspraktisyns ŉ plan moet voorlê alvorens hulle met enige afleggings kan begin. Comair se sakereddingspraktisyns het verlede maand gesê daar is ŉ billike vooruitsig dat die redery gered kan word. Comair bedryf Kulula en British Airways in Suid-Afrika. Collyer en Ferguson het toe gesê Comair het ŉ halfjaarverlies van R564 miljoen in die eerste helfte van 2020 gely. Boonop kon R790 miljoen nie ingevorder word nie nadat die Suid-Afrikaanse Lugdiens in Desember verlede jaar in sakeredding geplaas is. Die geld was vir uitstaande betalings wat SAL nog geskuld het vir ŉ skikking van R1,1 miljard ná ŉ klag by die Mededingingskommissie. Comair kon sedert 26 Maart weens die Covid-19-pandemie en die gepaardgaande reisverbod, geen geskeduleerde vlugte onderneem nie en kon geen inkomste verdien nie. Nadat die regering aangekondig het dat die afsonderingsregulasies in fases verslap gaan word en plaaslike vlugte eers op vlak 2 hervat mag word, het Comair “geen ander keuse gehad” as om in sakeredding geplaas te word nie.